Andrea Palladio
Andrėja Paladijas (arba Paladijus, it. Andrea Palladio, tikr. Andrea Di Pietro della Gondola, 1508 m. lapkričio 30 – 1580 m. rugpjūčio 19 d.) – XVI a. italų vėlyvojo renesanso architektas. Tai vienas iš įtakingiausių visos Vakarų kultūros architektų. Jo kūrybos principų pagrindu plėtojosi atskira architektūros stilistika − paladianizmas. Andrėja Paladijas tikriausiai garsiausias kaip užmiesčio vilų architektas. Jo statiniai sukoncentruoti mažoje Italijos geografinėje teritorijoje – Venete. Paladijo kūrybinio palikimo branduolys apsaugotas UNESCO pasaulio paveldo sąrašo objektu Nr. 712 „Vičencos miestas ir Paladijo Veneto vilos“. Tarp garsiausių jo statinių: Paladijo bazilika, Olimpiko teatras ir Vila Rotonda Vičencoje, San Giorgio Maggiore bazilika Venecijoje.